ओ मसां पंजें बरें दा हा। बो ओदे मत्थे उप्पर पेदियां त्रूड़ियां दिक्खियै मिगी ओदी उमरी दा चेता बिसरी जंदा। अपनियां भूरियां अक्खीं मीचियै, मत्थे उप्पर बट चाढ़ियै, ओ पुल्ले-पुल्ले पैरें मेरे कमरे अंदर औंदा। में अपना डर छपैलदे होई बड़े हिरखा कन्ने उसी कोआलदा:- "आ’ बेई जा।" पर ओ बौंदा नेईं। बड़िएं घूरदिएं नजरें कन्नें, मेरे मेजा उप्पर पेदे काकलें-पत्तरें गी दिक्खदा रौंह्दा। में कुर्सी उप्परा उट्ठियै अलमारी दे भित्त गोआड़दा। भांत-सभांतड़ें रंगें दियां खड़ालियां कड्डियै ओदे अग्गें ढेर लाँदा। ओदे निक्के-निक्के हत्थू किश चिर उनें खड़ालिएं गी पुट्ठा-सिद्धा करदे रौंह्दे। में चाबियां मरोड़ी-मरोड़ी, मोटर-सैकल, ज्हाज ते रेल-गड्डियां चलांदा। शेरें ते भगेआड़ें कोला उन्दियां बोलियां बलोआंदा। ओ ए सब किश बड़ा ध्रोइयै दिक्खदा रौंह्दा। ते फी बिना कोई गल्ल कीते दे, बिना मत्थे दी इक बी त्रिब्ड़ साह्री कीते दे, बिना कुसै खड़ाला गी चुक्कियै लैने दे, ओ अंदरा दा बाह्र उठी जंदा। ओदे इयां आनियै टुरी जाने करी में किन्ना गै चिर उस माश्टरा आला लेखा थत्थों-पत्थें पेदा रौंह्दा जेदी जमाता दा मुआएना करने मगरा, इन्सपैक्टर रोह-जन चाढ़े दे कमरे दा बाह्र उठी जा।